Návrh ROZHODNUTIE RADY o podrobení 4-metylamfetamínu kontrolným opatreniam /* COM/2013/039 final - 2013/0021 (NLE) */





DÔVODOVÁ SPRÁVA V rozhodnutí Rady 2005/387/SVV[1] o výmene informácií, hodnotení rizika a kontrole nových psychoaktívnych látok sa ustanovuje trojstupňový test, na základe ktorého môže byť nová psychoaktívna látka podrobená kontrolným opatreniam Únie. Rada 24. septembra 2012 požiadala podľa článku 6 uvedeného rozhodnutia Rady rozšírený vedecký výbor Európskeho monitorovacieho centra pre drogy a drogovú závislosť (EMCDDA) o vyhodnotenie rizika súvisiaceho s psychoaktívnou látkou 4-metylamfetamín. Hlavné výsledky vyhodnotenia rizika sú tieto: (1) 4-metylamfetamín je syntetický derivát kontrolovanej látky amfetamín s metylovou skupinou naviazanou v polohe 4 na benzénové jadro, ktorý vyvoláva fyzické účinky porovnateľné s účinkami iných stimulačných látok ako napríklad amfetamín. (2) V súvislosti s užívaním 4-metylamfetamínu môžu nastať akútne zdravotné problémy a nepriaznivé účinky, ktoré boli zdokumentované. Zdá sa, že spôsoby jeho užívania sa podobajú spôsobom užívania spojeným s amfetamínom. (3) Medzi rokmi 2010 a 2012 bolo v štyroch členských štátoch nahlásených 21 úmrtí, v prípade ktorých sa vo vzorkách odobratých post mortem našiel 4-metylamfetamín, či už samotný alebo v kombinácii s inými látkami. V niektorých prípadoch predstavoval 4-metylamfetamín hlavnú zistenú drogu. (4) 4-metylamfetamín nemá žiadnu známu, stanovenú či uznanú liečebnú hodnotu ani využitie. Používa sa ale ako analytický referenčný štandard a vo vedeckom výskume. Podľa článku 8 ods. 1 rozhodnutia Rady musí Komisia do šiestich týždňov odo dňa, keď dostane správu o vyhodnotení rizika, buď Rade predložiť podnet na podrobenie novej psychoaktívnej látky kontrolným opatreniam, alebo musí predložiť správu, v ktorej odôvodní, prečo nepovažuje predloženie takéhoto podnetu za nutné. Napriek tomu, že sú vedecké dôkazy týkajúce sa celkových rizík a spôsobov užívania 4‑metylamfetamínu v tejto fáze stále obmedzené, existujú dôvody na to, aby sa táto látka podrobila kontrole v celej Únii. Hlavným dôvodom je, že podľa dostupných informácií zo správy o vyhodnotení rizika táto látka predstavuje riziká pre zdravie, ako sa uvádza vyššie. Tieto riziká ešte zvyšuje skutočnosť, že 4‑metylamfetamín sa často predáva ako amfetamín alebo v kombinácii s amfetamínom alebo inými látkami a že väčšina užívateľov nevie o tom, že užívajú práve túto látku. Navyše je organizovaný zločin podľa všetkého zapojený do výroby, predaja a dodávania 4‑metylamfetamínu a táto látka sa veľmi podobá amfetamínu. Možnosť, že sa zo 4‑metylamfetamínu stane alternatíva amfetamínu, preto opodstatňuje podrobenie tejto látky kontrolným opatreniam. Cieľom tohto návrhu rozhodnutia Rady je vyzvať členské štáty, aby podrobili 4‑metylamfetamín kontrolným opatreniam a trestnoprávnym sankciám stanoveným v ich právnych predpisoch v súlade so záväzkami vyplývajúcimi z Dohovoru Organizácie spojených národov z roku 1971 o psychotropných látkach. 2013/0021 (NLE) Návrh ROZHODNUTIE RADY o podrobení 4‑metylamfetamínu kontrolným opatreniam RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na rozhodnutie 2005/387/SVV z 10. mája 2005 o výmene informácií, hodnotení rizika a kontrole nových psychoaktívnych látok[2], a najmä na jeho článok 8 ods. 3, so zreteľom na iniciatívu Komisie, keďže: (1) Na základe článku 6 rozhodnutia 2005/387/SVV bola na mimoriadnom zasadnutí rozšíreného vedeckého výboru Európskeho monitorovacieho centra pre drogy a drogovú závislosť vypracovaná správa o vyhodnotení rizika 4‑metylamfetamínu, ktorá bola následne predložená Komisii 29. novembra 2012. (2) 4‑metylamfetamín je syntetický derivát amfetamínu s metylovou skupinou naviazanou v polohe 4 na benzénové jadro, ktorý bol zhabaný hlavne vo forme prášku a pasty vo vzorkách obsahujúcich amfetamín a kofeín, ale objavil sa už aj v tabletovej a v tekutej podobe. Objavil sa na nezákonnom trhu s amfetamínom, kde sa predáva a používa ako amfetamín. Bol nahlásený jeden prípad, keď sa látka našla v komerčnom produkte predávanom na internete. Hlavný chemický prekurzor na syntézu 4‑metylamfetamínu je 4‑metylbenzyl metyl ketón (4‑metyl BMK), ktorý je podľa všetkého komerčne dostupný na internete a nie je kontrolovaný podľa Dohovoru Organizácie Spojených národov z roku 1988 proti nedovolenému obchodu s omamnými a psychotropnými látkami. (3) Špecifické fyzické účinky 4‑metylamfetamínu používatelia hlásia len zriedka, pretože zvyčajne nevedia o tom, že túto látku užili. Z tých niekoľko hlásení, ktoré sú k dispozícii, však vyplýva, že má stimulačné účinky. Obmedzené dostupné údaje týkajúce sa človeka naznačujú, že medzi nepriaznivé účinky 4‑metylamfetanímu patrí hypertermia, vysoký krvný tlak, anorexia, nevoľnosť, potenie, žalúdočné problémy, kašeľ, vracanie, bolesti hlavy, búšenie srdca, nespavosť, paranoja, úzkosť a depresia. Aktuálne údaje nie sú dostatočné na to, aby sa dal určiť relatívny potenciál návykovosti tejto látky. (4) Podľa dostupných zdrojov obmedzených údajov je akútna toxicita 4‑metylamfetamínu podobná ako pri iných stimulačných látkach. Niektoré dôkazy naznačujú, že v kombinácii s inými látkami vrátane amfetamínu a kofeínu môže existovať vyššie riziko celkovej zvýšenej toxicity. (5) V štyroch členských štátoch bolo zaevidovaných spolu 21 úmrtí, pri ktorých sa vo vzorkách odobratých post mortem zistil 4‑metylamfetamín samotný alebo v kombinácii s inou látkou či látkami, najmä amfetamínom. Z dostupných informácií sa nedá s istotou určiť, akú rolu v týchto úmrtiach zohral 4‑metylamfetamín. V niektorých prípadoch však bola táto látka hlavnou zistenou drogou a jej úrovne sa dajú porovnať s úrovňami, ktoré sa zistili v určitých prípadoch smrti spôsobenej užívaním amfetamínu. (6) 4‑metylamfetamín sa našiel v 15 členských štátoch a jeden členský štát oznámil, že sa na jeho území táto látka vyrába. Konkrétna prevalencia 4‑metylamfetamínu sa nedá veľmi odhadnúť. Neexistujú žiadne informácie o konkrétnom dopyte po tejto látke zo strany skupín používateľov. Nepredáva sa komerčne v internetových obchodoch. (7) Z dostupných informácií vyplýva, že ju vyrábajú a distribuujú tie isté skupiny organizovaného zločinu, ktoré sú zapojené do výroby kontrolovanej drogy amfetamín a obchodovania s ňou. (8) 4‑metylamfetamín nemá v Únii žiadnu známu, stanovenú či uznanú liečebnú hodnotu ani využitie a pre túto látku v Únii neexistuje žiadne povolenie na jej uvádzanie na trh. Okrem jej používania ako analytického referenčného štandardu a vo vedeckom výskume nič nenaznačuje tomu, že by sa mohla používať na iné legitímne účely. (9) 4‑metylafmetamín v súčasnosti nie je predmetom hodnotenia v rámci systému OSN, ani ním nebol. Osem členských štátov túto látku podrobilo kontrolným opatreniam stanoveným v ich príslušných právnych predpisoch v súlade so záväzkami vyplývajúcimi z Dohovoru Organizácie Spojených národov z roku 1971 o psychotropných látkach. Dva ďalšie členské štáty na tento produkt vo svojich vnútroštátnych právnych predpisoch uplatňujú všeobecnú definíciu a jeden členský štát ho podrobuje kontrolným opatreniam na základe svojich právnych predpisov o liekoch. (10) Hoci vyhodnotenie rizika poukazuje na obmedzené množstvo dostupných vedeckých dôkazov o vlastnostiach a rizikách 4‑metylamfetamínu, ako aj na potrebu uskutočniť ďalšie štúdie o celkových zdravotných a sociálnych rizikách spojených s touto látkou, dostupné dôkazy poskytujú dostatočné dôvody na to, aby sa látka podrobila kontrolným opatreniam v celej Únii. Dôvodom sú zdravotné riziká, ktoré táto látka so sebou nesie, ako sa preukázalo, keď sa zistila vo viacerých prípadoch úmrtia – a to hlavne keď sa používa v kombinácii s inými látkami –, ako aj jej podobnosť s amfetamínom, pokiaľ ide o vzhľad a účinky, a skutočnosť, že ju používatelia môžu užiť nevedome. Tieto riziká, ako aj obmedzená liečebná hodnota alebo využitie 4‑metylamfetamínu opodstatňujú rozhodnutie podrobiť ho kontrolným opatreniam v celej Únii. (11) Keďže 4‑metylamfetamín podrobilo kontrole už desať členských štátov, jeho podrobenie kontrole v rámci celej Únie by mohlo napomôcť pri predchádzaní problémom v rámci cezhraničného presadzovania práva a justičnej spolupráce, (12) Kontrolné opatrenia v celej Únii môžu pomôcť zabrániť tomu, aby sa z 4‑metylamfetamínu stala alternatívna amfetamínu na trhoch s nelegálnymi drogami, PRIJALA TOTO ROZHODNUTIE: Článok 1 Týmto sa nová psychoaktívna látka 4‑metylamfetamín podrobuje kontrolným opatreniam. Článok 2 Členské štáty prijmú v súlade so svojim vnútroštátnym právom najneskôr do jedného roka od dátumu uverejnenia tohto rozhodnutia nevyhnutné opatrenia na podrobenie 4‑metylamfetamínu kontrolným opatreniam a trestnoprávnym sankciám stanoveným v ich právnych predpisoch v súlade so záväzkami vyplývajúcimi z Dohovoru Organizácie spojených národov z roku 1971 o psychotropných látkach. Článok 3 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. V Bruseli Za Radu predseda [1] Ú. v. EÚ L 127, 20.5.2005, s. 32. [2] Ú. v. EÚ L 127, 20.5.2005, s. 32.